Euroopa Liidu Esimese Astme Kohus otsustas tühistada komisjoni varasema otsuse Eesti ja Poola kasvuhoonegaaside saastekvootide osas. Vastavalt protseduurireeglitele esitasid Eesti ja Poola 2006. aastal komisjonile oma jaotuskavad ajavahemiku 2008-2012 kohta. Komisjon tuvastas kahes 2007. aasta otsuses, et kõnealused jaotuskavad ei ole direktiivi  kriteeriumidega kooskõlas ja otsustas, et iga-aastaseid saastekvootide üldkoguseid tuleb vähendada vastavalt 26,7% ja 47,8% võrra võrreldes üldkogustega, mida need kaks liikmesriiki kavandasid eraldada. Kohus märgib muu hulgas, et "kui komisjonil lubataks kasutada sama jaotuskava hindamismeetodit kõigi liikmesriikide puhul, tähendaks see seda, et talle antaks mitte ainult tõeline ühtlustamispädevus saastekvootide kauplemise süsteemi raames, vaid ka keskne osa jaotuskavade väljatöötamisel. Ent seadusandja  ei ole direktiivis komisjonile jaotuskavade kontrollipädevuse raames andnud ei sellist ühtlustamispädevust ega keskset osa."  ELi keskkonnavoliniku Stavros Dimas'e pressiesindaja Barbara Helfferich teatas, et kaalutakse Kohtu otsuse edasikaebamist. Otsusega veetakse ELi alt ajal, mil proovitakse ühiste jõududega saastamist vähendada. Samuti külvab see ebakindlust kvootide turul, tuues kauplemisse miljoneid katteta kvoote perioodiks 2008-2012. Mitmed liikmesriigid, näiteks Itaalia, Leedu ja Tšehhi, kes  on samuti leidnud, et nende kvoot ei ole piisav, võivad nüüd näha soodsat võimalust oma kvootide kõrgemaks kauplemiseks.  (Quotas de CO2: la Commission européenne se prend un camouflet, Journal de l'environnement, 30.09)